นายหน้าแสบเชิดเงินประกัน
เตือนประชาชนจ่ายเบี้ยรถยนต์ตรงกับบริษัทป้องกันโดนเบี้ยว
21 ส.ค. 2554

เตือนประชาชนจ่ายเบี้ยรถยนต์ตรงกับบริษัทป้องกันโดนเบี้ยว
โบรกเกอร์แนะประชาชนชำระเบี้ยประกันภัยรถยนต์ให้กับบริษัทโดยตรง หลังพบตัวแทนเชิดเงินหนีกว่า 1 ล้านบาท
แหล่งข่าวจากสำนักงานประกันวินาศภัยสุวรรณดี แนะนำประชาชน ที่จะทำประกันภัยรถยนต์ชำระค่าเบี้ยประกันภัยไปที่บัญชีของบริษัทประกันภัยโดยตรง และก่อนชำระเบี้ยประกันควรตรวจสอบว่าเลขที่บัญชีที่ได้มานั้นเป็นของบริษัทประกันภัยจริง เพื่อให้มั่นใจว่า จะได้รับกรมธรรม์และได้รับความคุ้มครอง หลังจากนั้นค่อยแฟกซ์ใบชำระเงินไปให้ตัวแทน เพื่อติดตามกรมธรรม์ให้ลูกค้า
ทั้งนี้ สำนักงานได้รับเรื่องร้องเรียนจากลูกค้าจำนวนมากว่า ชำระค่าเบี้ยรถยนต์ไปแล้วแต่ไม่ได้รับกรมธรรม์ เมื่อตรวจสอบไปที่ตัวแทนปรากฏว่าติดต่อไม่ได้และนำเช็คที่ตัวแทนสั่งจ่ายกว่า 1 ล้านบาท ไปขึ้นเงินปรากฏว่าเช็คเด้ง ขณะนี้ทางสำนักงานและลูกค้าได้ดำเนินการฟ้องร้องและทางตำรวจได้ออกหมายจับตัวแทนคนดังกล่าวแล้ว
ทั้งนี้ สำหรับกรณีดังกล่าวทางสำนักงานได้รับผิดชอบจ่ายชำระเบี้ยประกันแทนลูกค้า หากตัวแทนที่หนีไปแจ้งงานรับประกันภัยของลูกค้าเข้าบริษัท แต่ถ้าตัวแทนไม่แจ้งงานรับประกันภัยของลูกค้าเข้ามา บริษัทก็จะไม่รับผิดชอบเพราะไม่มีหลักฐานการทำธุรกรรมมายืนยัน 
แหล่งข่าวจากสำนักงานประกันวินาศภัยสุวรรณดี กล่าวว่า นายหน้าดังกล่าวชื่อ น.ส.สุพัตรา สังข์คุ้ม ได้ส่งงานผ่านบริษัทมาร่วม 3-4 ปี และมีบัตรนายหน้าประกันภัยถูกต้องตามกฎหมาย ต่อมาถูกสั่งยกเลิกใบอนุญาต ซึ่งไม่ทราบว่าชื่อที่ใช้ส่งงานเป็นชื่อจริงหรือชื่อปลอม หรือมีการเปลี่ยนชื่อไปแล้ว แต่ยังใช้ชื่อเดิมในการหลอกลวงประชาชน ไม่สามารถตรวจสอบได้
ก่อนหน้านี้ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ออกหนังสือเตือนประชาชนถึงการชำระค่าเบี้ยประกันภัย ต้องได้รับเอกสารแสดงการรับเงินจากบริษัทเป็นหลักฐานทุกครั้ง เพื่อจะได้รับความคุ้มครองตามกฎหมาย แม้ภายหลังตัวแทนไม่นำส่งเบี้ยประกันภัยให้บริษัท บริษัทประกันภัยก็ยังคงให้ความคุ้มครองตามกรมธรรม์ประกันภัย และจะไปดำเนินการตามกฎหมายกับตัวแทน
ขณะที่ผู้ไม่มีใบอนุญาตเป็นตัวแทน ประกันภัย แต่ไปชักจูงให้ประชาชนซื้อประกันภัยจะมีความผิดตามกฎหมายต้องระวางโทษจำคุกไม่เกิน 6 เดือน หรือปรับไม่เกิน 5 หมื่นบาท